Παλάτι Τσάπσκι

Το Παλάτι Τσάπσκι (), το οποίο ονομάζεται επίσης Παλάτι Κρασίνσκι ή Σιενιάφσκι ή Ρατσίνσκι, είναι σημαντικό παλάτι στο κέντρο της Βαρσοβίας, στην οδό Κρακόφσκιε Πσεντμιέστσιε 5. Θεωρείται ένα από τα πιο διακεκριμένα δείγματα ροκοκό αρχιτεκτονικής στην πρωτεύουσα της Πολωνίας.

Το κτίριο, ακριβώς απέναντι από το Πανεπιστήμιο της Βαρσοβίας, φιλοξενούσε διάσημα πρόσωπα, όπως ο καλλιτέχνης Ζίγκμουντ Βόγκελ, ο συνθέτης Φρεντερίκ Σοπέν και οι ποιητές Ζίγκμουντ Κρασίνσκι και Τσίπριαν Νόρβιντ.

Το παλάτι τώρα στεγάζει την Ακαδημία Καλών Τεχνών της Βαρσοβίας.

Ιστορία 

Το όνομα «Παλάτι Τσάπσκι» είναι αυτό που χρησιμοποιείται συχνότερα για το κτίριο, αλλά σε σχέση με τους μεταγενέστερους κατοίκους του ονομάζεται επίσης μερικές φορές Παλάτι Κρσίνσκι, Σιενιάφσκι ή Ρατσίνσκι. Το κτίριο ανήκει έχει υπάρξει επίσης ιδιοκτησία των οικογενειών Ραντζίβιουου, Ραντζιεγιόφσκι, Ζαμόισκι και Τσαρτορίσκι.

Το Παλάτι Τσάπσκι χρονολογείται από τα τέλη του 17ου αιώνα και τώρα είναι το σπίτι της Ακαδημίας Καλών Τεχνών της Βαρσοβίας. Κατασκευάστηκε περίπου το 1686 σε σχέδιο του Τίλμαν φαν Χάμερεν για τον Μίχαου Στέφαν Ραντζιεγιόφσκι, Αρχιεπίσκοπο του Γκνιέζνο. Μεταξύ 1712 και 1721 ανακατασκευάστηκε από τους Αγκοστίνο Λότσι και Κάτσπερ Μπαζάνκα (προστέθηκαν κόγχες) για τον επόμενο ιδιοκτήτη, τον Μέγα Χετμάνο του Στέμματος Άνταμ Μικόουαι Σιενιάφσκι. Το 1733 αγοράστηκε από τον Αλεξάντερ Τσαρτορίσκι, ως προίκα για την κόρη του, Μάρια, που παντρεύτηκε τον ξάδερφό της, Τόμας Τσάπσκι (1711-1761). Ο σημερινός ροκοκό χαρακτήρας του χρονολογείται από το 1752–65, όταν το παλάτι ανήκε στην οικογένεια Τσάπσκι. Εκείνη την εποχή, η είσοδος από την Κρακόφσκιε Πσεντμιέστσιε ήταν διακοσμημένη με αετούς και αλληγορικές φιγούρες των Τεσσάρων Εποχών.

Το Παλάτι Τσάπσκι άλλαξε ιδιοκτήτες τουλάχιστον δέκα φορές. Ήταν η κατοικία του Στανίσουαφ Μαουαχόφσκι, Στρατάρχη του Σέιμ, ο οποίος το 1791 συνέγραψε το δεύτερο στον κόσμο και το πρώτο της Ευρώπης, κωδικοποιημένο γραπτό εθνικό σύνταγμα - το Σύνταγμα της 3ης Μαΐου 1791. Ο Μαουαχόφσκι και η σύζυγός του, Κονστάντσια, το γένος Τσάπσκα (κόρη του Τόμας Τσάπσκι), στα μέσα του 18ου αιώνα αναμόρφωσαν το παλάτι σε ένα γαλλικού τύπου παλάτι πόλης. Στις αρχές του 18ου και του 19ου αιώνα προστέθηκαν δύο κλασικιστικά παραρτήματα που σχεδιάστηκαν από τον Γιόχαν Κρίστιαν Κάμζετσερ. Ένας άλλος διάσημος κάτοικος του παλατιού (1808–26) ήταν ο Ζίγκμουντ Βόγκελ, ένας καλλιτέχνης που ειδικεύονταν στην ακουαρέλα και το σχέδιο και ήταν καθηγητής στο Τμήμα Καλών Τεχνών του Πανεπιστημίου της Βαρσοβίας.

Στο πρώτο μισό του 19ου αιώνα, το παλάτι αποκτήθηκε από τον Βιντσέντι Κρασίνσκι. Ο Ζίγκμουντ Κρασίνσκι, ο Πολωνός ρομαντικός ποιητής, γεννήθηκε εδώ το 1812. Το 1827–30, ο Φρεντερίκ Σοπέν έζησε εδώ με την οικογένειά του στο νότιο παράρτημα του κτιρίου. Το παλάτι ήταν το τελευταίο σπίτι του Σοπέν πριν πάει στην εξορία. Το 1837–39 ήταν το σπίτι του ποιητή Τσίπριαν Νόρβιντ, συγγραφέα του «Πιάνο του Σοπέν» σχετικά με την υπεράσπιση του οργάνου από τα ρωσικά στρατεύματα το 1863. Το 1851-52 το παλάτι ξαναχτίστηκε από τον Ενρίκο Μαρκόνι. Από το 1909 έως το ξέσπασμα του Β΄ Παγκοσμίου Πολέμου, το κτίριο ανήκε στον Έντβαρντ Μπέρναρντ Ρατσίνσκι, μελλοντικό Πρόεδρο (1979–86) της Δημοκρατίας της Πολωνίας στην Εξορία.

Το παλάτι κάηκε το 1939 αφού βομβαρδίστηκε από το γερμανικό πυροβολικό και πιστεύεται ότι καταστράφηκαν ανεκτίμητοι πίνακες και βιβλία. Ανακατασκευάστηκε το 1948-59 σε σχέδιο του Στανίσουαφ Μπρουκάλσκι. Μετά την αποκατάσταση, το παλάτι ενσωματώθηκε στην Ακαδημία Καλών Τεχνών της Βαρσοβίας.

Σήμερα 
Στην αυλή μπροστά από το παλάτι στέκεται ένα αντίγραφο του έφιππου αγάλματος του Βενετού κοντοτιέρη Μπαρτολομέο Κολεόνι του Αντρέα ντελ Βερρόκκιο.

Στο νότιο παράρτημα του παλατιού, με θέα απευθείας στην οδό Κρακόφσκιε Πσεντμιέστσιε, ένα μεγάλο δωμάτιο στον δεύτερο όροφο, το Οικογενειακό Σαλόνι Σοπέν (Salonik Chopinów), διαθέτει έπιπλα εποχής και αναμνηστικά του συνθέτη. Το εσωτερικό και η διακόσμηση του σαλονιού, από το πρώτο μισό του 19ου αιώνα, έχουν ανακατασκευαστεί από σκίτσα που έγιναν το 1832 από τον Άντονι Κόλμπεργκ.

Το μουσείο της Ακαδημίας Καλών Τεχνών που άνοιξε το 1985 φιλοξενεί 30.000 έργα από όλους τους τομείς των εικαστικών τεχνών: ζωγραφική, γλυπτική, γραφικά, σχέδιο, αφίσες, αρχιτεκτονική, καλλιτεχνικές χειροτεχνίες, βιομηχανικό σχέδιο. Το μουσείο βρίσκεται στη σοφίτα του παλατιού. Οι συλλογές βρίσκονται σε αποθηκευτικούς χώρους 200 τετραγωνικών μέτρων, ενώ οι εκθεσιακές αίθουσες φιλοξενούν συναντήσεις, διαλέξεις και προσωρινές εκθέσεις.

Δείτε επίσης 
 Παλάτι Κρασίνσκι
 Παλάτι Μπρανίτσκι (Βαρσοβία)
 Παλάτι Μπρυλ (Βαρσοβία)

Παραπομπές

Εξωτερικοί σύνδεσμοι 

 Παλάτι Τσάπσκι (πολωνικά)

Παλάτια στη Βαρσοβία
Ροκοκό αρχιτεκτονική στη Βαρσοβία
Μουσεία τέχνης στην Πολωνία
Ακαδημία Καλών Τεχνών της Βαρσοβίας